ประสิทธิผลของกลไกการกำกับดูแลกิจการ?
สมมติฐานที่ 4 องค์ประกอบของกรรมการที่ไม่ได้เป็นผู้บริหารมีอิทธิพลในเชิงบวกต่อประสิทธิผลขององค์กร ของบริษัทจดทะเบียน
11 ก.ย. 2555

สมมติฐานที่ 4 องค์ประกอบของกรรมการที่ไม่ได้เป็นผู้บริหารมีอิทธิพลในเชิงบวกต่อประสิทธิผลขององค์กร ของบริษัทจดทะเบียน
เหตุผลหลักในประเด็นนี้ชี้ว่า การมีกรรมการที่ไม่ได้เป็นผู้บริหารและกรรมการจากบุคคลภายนอกจำนวนมาก ทำให้คณะกรรมการทำหน้าที่โดยมีความเป็นอิสระมากกว่า มีการคานอำนาจและมีประสิทธิภาพในการติดตามดูแลได้ดีกว่า มีผลการศึกษาวิจัยสนับสนุนที่ว่า โครงสร้างคณะกรรมการที่มีกรรมการอิสระมาก ทำให้ต้นทุนการเงินลดลงและมีผลเชิงบวกต่อผลการดำเนินงาน
ผลศึกษา ไม่เป็นไปตามสมมติฐานทั้งสองกรณี
แม้ว่าสัดส่วนกรรมการที่ไม่เป็นผู้บริหารจะมีผลดีต่อการคานอำนาจ การควบคุมติดตามดูแล รวมถึงการลดความขัดแย้งในเรื่องผลประโยชน์ แต่หากกรรมการที่ไม่เป็นผู้บริหารหรือกรรมการทั้งคณะขาดความรู้ ความเข้าใจ และขาดประสบการณ์ในการทำหน้าที่กรรมการให้เป็นไปตามหลักการกำกับดูแลกิจการที่ดี สัดส่วนกรรมการที่ไม่เป็นผู้บริหารถึงแม้มีจำนวนมากก็ไม่ส่งผลต่อประสิทธิผลของการกำกับดูแลกิจการที่ดี
ส่วนผลต่อประสิทธิผลขององค์กรขึ้นอยู่กับคุณภาพของคณะกรรมการ และผู้บริหารมากกว่าสัดส่วนกรรมการที่ไม่เป็นผู้บริหาร นอกจากนี้มีผลศึกษาวิจัยของตลาดต่างประเทศในหลายกรณี รวมทั้งในฮ่องกงชี้ให้เห็นว่า สัดส่วนนี้ไม่ส่งผลต่อประสิทธิผลของการกำกับดูแลและประสิทธิภาพขององค์กร
สมมติฐานที่ 5 ทักษะความรู้ของกรรมการมีอิทธิพลในเชิงบวกต่อประสิทธิผลของการกำกับดูแลกิจการ บริษัทจดทะเบียน
ทักษะความรู้ของกรรมการในที่นี้วัดจากกรรมการและจำนวนหลักสูตรที่กรรมการของบริษัทจดทะเบียนเข้ารับการอบรมหลักสูตรกรรมการจากสมาคมส่งเสริมสถาบันกรรมการ บริษัท ไทย (IOD) การมีความรู้และประสบการณ์ในการทำหน้าที่ในฐานะกรรมการ ทำให้คณะกรรมการปฏิบัติหน้าที่เป็นไปตามตัวบทกฎหมายและตามหลักการกำกับดูแลกิจการที่ดี กรรมการที่มีความเชี่ยวชาญด้านการเงิน ทำให้มีการตกแต่งบัญชีลดลง ผลศึกษาวิจัยปรากฏว่าการมีกรรมการตรวจสอบที่มีความรู้ประสบการณ์ด้านการเงินมีผลบวกต่อราคาหุ้น และการมีกรรมการที่ได้รับการอบรมหลักสูตรกรรมการมากกว่า มีผลต่อประสิทธิผลของการกำกับดูแลกิจการมากกว่า 
ผลศึกษา เป็นไปตามสมมติฐาน
ผลศึกษาเป็นไปตามทฤษฎีตัวแทนและแนวคิดเรื่องการกำกับดูแลกิจการที่ดีที่ชี้ว่า หากกรรมการมีความรู้ความเข้าใจหลักการกำกับดูแลกิจการที่ดีย่อมทำให้คณะกรรมการเข้าใจและสามารถปฏิบัติหน้าที่ในฐานะกรรมการได้ถูกต้องยิ่งขึ้น มีความระมัดระวังรอบคอบและติดตามดูแลฝ่ายบริหารได้มีประสิทธิภาพมากขึ้น มีความเข้าใจการรายงาน การปฏิบัติตามหลักการกำกับดูแลกิจการที่ดีเป็นอย่างดี ย่อมส่งผลโดยตรงต่อประสิทธิผลของการกำกับดูแลกิจการ ส่วนจะส่งผลต่อประสิทธิผลขององค์กรหรือไม่ ต้องพิจารณาผลศึกษาในประเด็นต่อไป 
สมมติฐานที่ 6 ทักษะความรู้ของกรรมการมีอิทธิพลในเชิงบวกต่อประสิทธิผลขององค์กรของบริษัทจดทะเบียน
สมมติฐานนี้อาศัยผลศึกษาในตลาดอื่นที่สรุปว่าทักษะความรู้มีผลต่อการดำเนินงานในระยะยาว โดยเฉพาะการมีกรรมการที่มีความรู้ด้านการเงิน นอกจากนี้ยังมีผลศึกษาที่ชี้ให้เห็นว่าการมีกรรมการที่เชี่ยวชาญด้านการเงินมีผลทำให้ต้นทุนการเงินลดลง ข้อสังเกตที่สำคัญคือ ทักษะความรู้ในที่นี้ไม่จำกัดอยู่เพียงมีความรู้เพราะรับการอบรมจาก IOD เท่านั้น
ผลศึกษา ไม่เป็นไปตามสมมติฐาน
เหตุที่ไม่สะท้อนสมมติฐาน เพราะสมมติฐานพิจารณาได้เฉพาะการเข้ารับการอบรมจาก IOD เท่านั้น ไม่สามารถพิจารณาจากความรู้ ความสามารถและประสบการณ์ของกรรมการได้จากข้อมูลที่เปิดเผย เนื้อหาที่อบรมของ IOD เน้น Compliance Role มากกว่า Performance Role แม้บทบาทหน้าที่ของกรรมการตามเนื้อหาในหลักสูตรเน้นย้ำว่าต้องติดตามดูแลผลประกอบการ แต่ประสิทธิผลขององค์กรขึ้นอยู่กับน้ำหนักและความสำคัญจากความสามารถของผู้บริหารมากกว่าคณะกรรมการ มีผลศึกษาวิจัยของบริษัทจดทะเบียนในประเทศจีนได้ผลสรุปในทำนองเดียวกัน m
โปรดติดตามตอนต่อไป